
Grozījumi Elektronisko sakaru likumā
Izdarīt Elektronisko sakaru likumā (Latvijas Vēstnesis, 2022, 144. nr.; 2023, 93.A nr.; 2024, 249. nr.; 2025, 4., 233., 244. nr.; 2026, 55. nr.) šādus grozījumus:
1. Aizstāt visā likumā vārdus "Iekšlietu ministrijas Informācijas centrs" (attiecīgā locījumā) ar vārdiem "Iekšlietu digitālais centrs" (attiecīgā locījumā).
2. 1. pantā:
papildināt pirmās daļas 12. punktu pēc vārda "nodrošināt" ar vārdu "publisko";
papildināt pantu ar devīto daļu šādā redakcijā:
· "(9) Termini "krīze" un "krīzes vadība" šajā likumā lietoti Nacionālās drošības likuma izpratnē."
3. Papildināt 16. panta trešās daļas pirmo teikumu pēc vārda "nodrošināt" ar vārdu "publisko".
4. Papildināt 19. pantu ar piekto un sesto daļu šādā redakcijā:
· "(5) Mobilo sakaru operatori krīzes situācijā, ja krīzes vadības pasākumu ietvaros saņemts uzdevums uzsākt nacionālo viesabonēšanu, esošās tīkla kapacitātes ietvaros nodrošina nacionālajā viesabonēšanā balss sakaru un īsziņu pakalpojumus.
· (6) Mobilo sakaru operatori, izpildot šā panta piektajā daļā minēto uzdevumu, savstarpējos norēķinos par sniegtajiem nacionālās viesabonēšanas pakalpojumiem ir tiesīgi piemērot maksu apmērā, kas nepārsniedz Eiropas Parlamenta un Padomes 2022. gada 6. aprīļa regulas (ES) 2022/612 par viesabonēšanu publiskajos mobilo sakaru tīklos Savienībā 9. un 10. pantā noteiktās vairumtirdzniecības maksas."
5. Papildināt 40. pantu ar septīto daļu šādā redakcijā:
· "(7) Šā panta pirmajā daļā minētās kvalitātes prasības neattiecas uz nacionālās viesabonēšanas pakalpojumiem, kurus mobilo sakaru operatori nodrošina saskaņā ar šā likuma 19. panta piekto daļu."
6. Papildināt pārejas noteikumus ar 24. punktu šādā redakcijā: 
· "24. Likuma 19. panta piektā daļa un sestā daļa un 40. panta septītā daļa stājas spēkā 2027. gada 1. jūlijā."

